Polisie krap kop oor liggaam op kleinhoewe | Maroela Media
Die polisie ondersoek die omstandighede rondom die raaiselagtige dood van 'n 21-jarige man wie se liggaam Sondag op 'n kleinhoewe in die Heidelberg-omgewing in Gauteng gevind is.
Sers. Lerato Mngomezulu, woordvoerder van die polisie, het gesê die man se liggaam is teen 12:10 naby die Suikerbosrand-natuurreservaat gevind waar dit aan 'n kragtoring gehang het. Twee mans wat op dieselfde kleinhoewe woon het op die liggaam afgekom.
"Die oorledene se persoonlike besittings is by hom gevind, insluitend 'n rugsak met klere en sy identiteitsdokument en studie-uitslae van die Tshwane Universiteit van Tegnologie daarin. Sy polshorlosie was ook nog aan sy arm," het Mngomezulu gesê.
Sy het gesê die oorledene het kneusplekke aan sy kop gehad en daar was wonde en bloed aan albei sy hande. "Die polisie se ondersoek sal bepaal of die oorledene homself gehang het en of hy vermoor is."
Mngomezulu het gesê die oorledene is van Katlehong afkomstig. Sy naasbestaandes is reeds in kennis gestel.